《望惠山》
明代·王惟允

昔者岁庚戌，承檄离故乡。遽以此山别，关陕隔异方。

缅怀林壑姿，令人归思长。潇洒栖白云，青松荫石床。

泠泠第二泉，流润石髓香。今辰罢官守，春风促归航。

青青九龙峰，郁然当我藏。我本江海人，泉石有膏肓。

一从挂尘网，鬓发已苍苍。寄谢桑苧翁，卜邻漪澜堂。

作者简介：王惟允，字俊民，号确轩，无锡人。洪武初以明经举任本邑训导迁镇江通判。